Տեղեկանք

Հայաստանի Հանրապետության կառավարության և Զարգացման ֆրանսիական գործակալության միջև թիվ CAM 1013 01 A ֆինանսա­վորման համաձայնագրի վավերացման նպատակահարմարության մասին

ՀՀ կառավարության և Զարգացման ֆրանսիական գործակալության (ԶՖԳ) միջև նախատեսվում է հաստատել թիվ CAM 1013 01 A ֆինանսավորման համաձայնագիրը՝ Վեդու ջրամբարի կառուցման ծրագրի (այսուհետ՝ Ծրագիր) շրջանակներում տեխնիկական վերահսկողության ծառայությունների ֆինանսավորման նպատակով։

Ծրագրի իրականացման շրջանակներում ներառված «Վեդու պատվարի և օժանդակ կառուցվածքների, Ջրառ հանգույցների և Ջրի փոխադրող համակարգի նախագծում և կառուցում» շինարարության տեխնիկական վերահսկողության խորհրդատուի՝ «Արտելիա» կազմակերպության ժամկետի վրա հիմնված պայմանագրի գինը՝ նախագծային լուծումների փոփոխության, խորհրդատուի անձնակազմի նախատեսվածից ավելի շուտ շինարարության վերահսկողության աշխատանքներում ներգրավվածության, արագացված ժամանակացույցով աշխատելու և այլ հանգամանքներով պայմանավորված, ինչպես նաև ՀՀ կառավարության, ԶՖԳ, Հայաստանի տարածքային զարգացման հիմնադրամի և խորհրդատուի ներկայացուցիչների հետ քննարկումների և բանակցությունների արդյունքում ավելացել է։ Խորհրդատուի կողմից մատուցված ծառայությունների դիմաց վճարումների կատարման համար ԶՖԳ առաջարկել էր տրամադրել մոտ **394.3 հազ. եվրո գումար** դրամաշնորհային միջոցներ։ Այդ կապակցությամբ ՀՀ կառավարության և ԶՖԳ միջև 15.06.2021թ. ստորագրվել է N° CAM 1004 01 A ֆինանսավորման համաձայնագրի № 2 փոփոխությունը, որի շրջանակներում ուղիղ վճարումների վճարման մեթոդով մոտ **192.0 հազ. եվրո** գումար կտրամադրվի Ծրագրի տեխնիկական վերահսկողության ծառայությունների մասնակի ֆինանսավորման համար։ Վճարման փաստաթղթերն ուղարկվել են ԶՖԳ՝ նախատեսված վճարումների կատարման համար։ Մնացած գումարի՝ մոտ **202.3 հազ. եվրոյի** տրամադրումը նախատեսվում է իրականացնել
ՀՀ կառավարության և ԶՖԳ միջև 15.10.2021թ. ստորագրված թիվ CAM 1013 01 A ֆինանսավորման համաձայնագրի շրջանակներում։

Հաշվի առնելով վերոգրյալը և տեխնիկական վերահսկողության մատուցված ծառայությունների դիմաց վճարումների կատարման կարևորությունը Ծրագրի շարունակականության ապահովման հարցերում՝ ՀՀ տարածքային կառավարման և ենթակառուցվածքների նախարարությունը գտնում է նպատակահարմար Հայաստանի Հանրապետության կառավարության և Զարգացման ֆրանսիական գործակալության միջև թիվ CAM 1013 01 A ֆինանսա­վորման համաձայնագրի վավերացումը:

Ծրագրի իրականացումն ամբողջությամբ բխում է ՀՀ կառավարության 2021 թվականի օգոստոսի 18-ի N 1363-Ա որոշմամբ հաստատված Հայաստանի Հանրապետության կառավարության 2021-2026 թվականների ծրագրի 3.3 կետից, ըստ որի՝ «Շարունակվելու են ջրային պաշարների մակերևութային հոսքի կառավարման նպատակով ջրամբարաշինության ծրագրերը»: